Yisu tu aŋa ŋaseŋomi si sipi Aleŋgilidu Galili ŋa ŋasuluŋ ndi taluŋ ya kipi ŋa, ma soto bauŋ geŋ lau Gerasa ŋa ŋiŋ taluŋ.
Ndi no sipi bauŋ si, tambu nuwaŋ aneŋ ŋalau yamba moaŋ aŋa ŋalaloŋ, di kisi geŋ taluŋ zuŋwaoŋ lae wawaŋ ŋa ma ndi Yisu gi.
Tambu ta tutumaliŋ agumoaŋ taluŋ zuŋwaoŋ ŋa, ma gudiŋ kilili lakunuŋ ŋgu ku ae to ŋa walu ma ŋa seŋ, tiyaŋoŋ gindiŋ taŋ.
Gudiŋ kilili suku aŋa maŋgeŋ tu ŋaiŋ to ŋa seŋ, tiyaŋoŋ aguyu seŋ gi, ma giga i geŋ aŋa ŋaiŋ ndei gi. Lau nuwaŋ gindiŋ taŋ ŋgu sunuŋ ae umbalo.
Ndi tuya tu kiziŋ godobe, agumoaŋ taluŋ zuŋwaoŋ ŋa paba ŋa, ma kuwaki tu giga lae ma gili gili aŋa masaloŋ giyamba.
Ndi no danaŋ agugu Yisu taŋ diniŋ, ma gendeleŋ gi ma kopoŋ ŋaiŋnubuŋ geŋ aŋa ŋaoŋ ŋa.
Ma Yisu guŋguŋ ndi ae, “Ŋalau yamba, kalowai tambu deneŋ ndei ŋa.” Di ŋalau ta gumbui gabo ma guŋguŋ, “Yisu, Potaŋ ŋa Kole tu Ŋayaŋga Gabo, kaŋgu nuŋ sasaŋaŋ ndi kiya? Gu Potaŋ ŋa ŋaseŋ ŋa, kiya wasi kai ŋgu kanuŋ kiya ŋabiŋ taŋ.”
Ma Yisu kisi ae, “Kamiŋ ŋaseŋ sae?” Ma ŋalau yamba guwi aŋa biŋ ma guŋguŋ, “Yowaŋ ŋaseŋ ‘Toŋ Gabo,’ ŋgu yala ŋalau kilili.”
Ma ŋalau ta kisi Yisu gudiŋ kilili, ŋgu paŋe siya ndei ŋa ŋeŋ taluŋ deneŋ taŋ.
Ndi no danaŋ bo toŋ gabo siŋ gele sumoaŋ ba sasaliŋ geŋ taluŋ danaŋ.
Ma ŋalau mayamba sisi Yisu ma suŋguŋ, “Kaki yala nandi bo ŋa, ŋgu yamato bo ŋiŋ ŋalaloŋ.”
Yisu gulusa ma ŋalau mayamba silowai tambu danaŋ i, ma sasoto bo ŋalaloŋ si. Ma bo kalibe sendeleŋ si ma susu sali yamba, de susu aleŋgilidu ma aleŋ kutuŋ siya siŋgawiŋ. Bo ta toŋ gabo, ŋa namba kitapi 2,000.
Ma lau soŋgo bo ŋa sendeleŋ si, ma silimiŋ miŋ danaŋ ndi lau aneŋ sumoaŋ molaŋ gabo tu taluŋ ŋamaŋgeŋ ŋa. Ma lau ta sisi si ŋgu sugu gele aneŋ Yisu kunuŋ.
Sasombo ma sugu tambu aneŋ Yisu kozo ŋalau mayamba godobe danaŋ mbai geŋ ae, aneŋ noŋ tu kau ŋawawa ma kikalaŋ kwi, de sasumoaŋ nataŋ.
Ma lau aneŋ sugu gele ta, de silimiŋ miŋ pi gele aneŋ Yisu kunuŋ ndi tambu tu ŋalau mayamba, ma ndi bo.
Ma lau taluŋ danaŋ ŋa sisi Yisu ŋayaŋga ŋgu lowai saŋiŋ taluŋ ma nai ŋa.
Ndi no Yisu ŋgu pi waŋ ŋa, ma tambu aneŋ akipaŋe ŋalau mayamba sendei si geŋ aŋa, di kisi ae ŋayaŋga ŋgu ŋiŋ ae naŋ.
Tiyaŋoŋ Yisu guŋguŋ, “Mba! Kaminaŋ yumbuliŋ ndi kamiŋ lau ŋa, ma limiŋ miŋ ndi siya pi dalawaŋ aneŋ Aegabo taeŋgili kai, ma pi gele kalibe aneŋ akunuŋ ndi kai.”
Ma tambu ta giminaŋ gi ma kigai taluŋ aneŋ seseŋ ŋgu Dekapolis, ma kilimiŋ miŋ pi gele gabo aneŋ Yisu kunuŋ ndi ae. Ma lau kalibe seleketau.